**TS: Zlepšovanie kvality vysokých škôl je spoločným záujmom poslancov aj agentúry**

Slovenská akreditačná agentúra pre vysoké školstvo
22. 10. 2020 Bratislava

**Zlepšenie vnímania slovenských vysokých škôl je spoločným záujmom, zhodli sa poslanci výboru NR SR pre vzdelávanie, vedu, mládež a šport a členovia výkonnej rady Slovenskej akreditačnej agentúry pre vysoké školstvo**

„*Zvýšiť dôveru v slovenské vysoké školy zlepšením ich kvality je jednou z najdôležitejších úloh pre budúcnosť Slovenska*“ odznelo na spoločnom stretnutí poslancov výboru Národnej rady SR pre vzdelávanie, vedu, mládež a šport a Výkonnej rady Slovenskej akreditačnej agentúry pre vysoké školstvo z úst jej predsedu Roberta Redhammera.

„*Veríme, že kvalitné vzdelávanie na vysokých školách, využívanie nových poznatkov a tvorivosť dokáže prinášať riešenia na mnohé spoločenské výzvy, ktorým čelíme. Preto ani v tejto mimoriadne náročnej situácii nesmieme zabúdať na kroky smerujúce k skvalitňovaniu vysokých škôl*“ povedal Richard Vašečka, predseda výboru Národnej rady SR. Poslanci s členmi rady sa zhodli na spoločnom cieli zvyšovať kvalitu vzdelávania na Slovensku a zlepšiť vnímanie vysokých škôl spoločnosťou.

Vysoké školy na Slovensku čakajú hlboké vnútorné zmeny. Slovenská akreditačná agentúra pre vysoké školstvo publikovala nové akreditačné štandardy, podľa ktorých majú školy nastaviť vnútorné systémy strážiace kvalitu. Súčasne musia prehodnotiť ponuku študijných programov tak, aby najneskôr do konca akademického roka 31. augusta 2022 spĺňali všetky požiadavky štandardov pre študijné programy. To znamená, že do tohto termínu musia utlmiť všetky študijné programy, ktoré nebudú spĺňať štandardy.

„*Očakávame, že školy posilnia personálne zabezpečenia študijných programov, čo dá študentom väčšiu možnosť výberu predmetov a školám väčšiu flexibilitu pri ich kvalitnejšom zabezpečovaní. Tiež očakávame, že sa sprehľadní ponuka štúdia pre záujemcov*“ dodal Redhammer.

Poslanci s členmi výkonnej rady diskutovali aj zamýšľané úpravy zákona o zabezpečovaní kvality vysokoškolského vzdelávania, ktoré by mali napomôcť zmenám v zabezpečovaní kvality. Návrhy legislatívnej úpravy majú tri okruhy: zefektívnenie vnútorného rozhodovania agentúry, umožnenie začať konanie voči vysokej škole z vlastného podnetu agentúry, ak je podozrenie na nedodržiavanie zákonných predpisov aj v čase pred „zosúladením sa s novými štandardami“ a rozšírenie času na prípravu nových študijných programov.

Práve tento okruh úprav je kritický pre zodpovedné prehodnotenie ponúkaných študijných programov samotnými vysokými školami. Zámerom je, aby vysoké školy žiadali o akreditácie nových študijných programov len vtedy, keď nebudú vedieť splniť akreditačné štandardy úpravou svojich existujúcich programov. A na toto vyhodnotenie budú potrebovať viacej času než sa pôvodne počítalo.

„*Teším sa z otvorenej a konštruktívnej komunikácie a spolupráce s poslancami školského výboru pod vedením pána Vašečku a to aj v týchto ťažkých časoch. Som rád, že sa návrhy zmien v zákone „o kvalite“ úzko konzultovali aj s agentúrou a zohľadnili sa naše pripomienky*“ uviedol Redhammer „*a tiež ma teší pozitívny postoj ministerstva školstva*“ dodáva.

Poslanci výboru diskutovali nielen o podrobnostiach nových akreditácií a akreditačných štandardoch, ale zaujímali sa tiež o názory členov výkonnej rady na znižovanie počtu vysokých škôl či študijných programov, ako aj o možnosti zlepšenia ich vnútorného riadenia.

Diskusiu neminuli ani otázky týkajúce sa aktuálnej mimoriadnej situácie spojenou s pandémiou COVID-19. Poslanci sa zaujímali o zabezpečovanie kvalitného vzdelávania pre študentov aj počas mimoriadnych opatrení a o potrebách vysokých škôl pri zabezpečení bezproblémového chodu. „*Spokojnosť študentov a kvalita ich vzdelania zaujíma aj nás, poslancov NR SR. Snažíme sa pomáhať legislatívnymi zmenami, a členov agentúry pozývame aj na diskusie o ďalších pripravovaných zmenách vysokoškolskej legislatívy*“ uzavrel predseda výboru Vašečka.

Nový systém akreditácie prináša ťažiskové vnímanie kvality vzdelávania na vysokých školách a prepojenie tvorivej činnosti na výsledky vzdelávania študentov. Má garantovať voľnosť a pružnosť pre vysoké školy a odbory ktoré preukážu súlad so štandardami kvality a naopak prispejú k vyčisteniu vysokoškolského prostredia od súčastí, ktoré nedosahujú potrebné kvalitatívne štandardy.

--

**Slovenská akreditačná agentúra pre vysoké školstvo** je nezávislá akreditačná agentúra zriadená zákonom č. 269/2018 Z. z., ktorej poslaním je prispievať k zvyšovaniu kvality vysokoškolského vzdelávania formou v súlade s Európskymi štandardmi a usmerneniami ESG 2015. [www.saavs.sk](http://www.saavs.sk)